Søby Søgård
Søby Søgård, Søbysøgård, tidligere hovedgård (sædegård) 12 km syd for Odense. Gården tilhørte fra 1400-t. til 1616 slægten Urne. Den var stamhus 1745-1802. 
På et voldsted anlagt 1559 for Axel Urne (d. 1577) ligger den trefløjede hovedbygning med midterfløj fra 1641, østfløj fra ca. 1710 og vestfløj fra 1768 med senere tårn.
Gården blev 1931 købt af staten og er siden anvendt som statsfængsel af Kriminalforsorgen.